text: आखिर इस योजना में शामिल शहरों की क्या विशेषता होगी? इन शहरों में जल और बिजली आपूर्ति, साफ-सफाई और ठोस कचरा प्रबंधन प्रणाली, सुचारु और तीव्र आवागमन तथा पर्याप्त सार्वजनिक परिवहन, आईटी कनेक्टिविटी, ई-गवर्नेंस और इसमें नागरिकों की भागीदारी आदि को सुनिश्चित किया जाएगा। योजना के लिए बीस शहरों का चयन स्वच्छ भारत अभियान, मेक इन इंडिया, आॅनलाइन सेवा और नवीकरण तथा विस्तार के लिए मांगे गए सुझावों के आधार पर किया गया है। योजना पर छियानबे हजार करोड़ रुपए की लागत आने का अनुमान है। आधा धन केंद्र देगा और आधा संबंधित राज्य को मुहैया कराना होगा।